Ο τραυματισμός του γόνατος μπορεί να γίνει με άμεση πλήξη του ή χωρίς επαφή από απότομες ασυντόνιστες κινήσεις του ίδιου του ασθενούς (non contact). Το 60-70% των ρήξεων του πρόσθιου χιαστού συμβαίνουν με τον τελευταίο μηχανισμό και συγκεκριμένα από:
Υπερέκταση του γόνατος
Απότομη επιβράδυνση και αλλαγή κατεύθυνσης (στροφή) όπως κάνουν για παράδειγμα οι ποδοσφαιριστές
Ανώμαλη πτώση με τα πόδια απο ύψος
Έχουν αναγνωριστεί διάφοροι παράγοντες κινδύνου που σχετίζονται με την ρήξη αυτού του συνδέσμου-ενδογενείς και εξωγενείς. Στους ενδογενείς συμπεριλαμβάνονται το φύλο, συγκεκριμένα οι γυναίκες έχουν μεγαλύτερη πιθανότητα να υποστούν ρήξη πιθανώς λόγω ορμονών, ατομικές ανατομικές και νευρομυικές ιδιαιτερότητες καθώς και προηγούμενο τραύμα του συνδέσμου. Στους εξωγενείς παράγοντες ανήκουν ο καιρός (ο βροχερός ευνοεί τα ατυχήματα), τα υποδήματα του αθλητή και η επιφάνεια πάνω στην οποία γίνεται το άθλημα.